recursal/SuperWikiNEXT-32B huggingface dataset:
Perry Farrell
**Perry Farrell** (s. Perry Bernstein 29. maaliskuuta 1959 New York City) on yhdysvaltalainen muusikko, joka on vaikuttanut yhdysvaltalaisen vaihtoehtorockin luomiseen. Hänen taiteilijanimensä on sanaleikki englanninkielisestä termistä *peripheral*, (suom. *reuna-, laita-, oheis-*), mutta myös hänen veljensä nimi on Farrell. 

Farrell johti alternative metal -yhtyeitä Psi-com, Jane's Addiction ja Porno for Pyros. Ennen Jane's Addictionin hajoamista vuonna 1991 Farrell, Ted Gardener ja Marc Geiger loivat Lollapalooza-festivaalin, jonka alkuperäinen tarkoitus oli olla yhtyeen jäähyväiskiertue. Festivaali jäi kuitenkin itsessään elämään aina vuoteen 1997 asti.

Vuonna 2001 Farrell julkaisi soololevyn *Song Yet to be Sung*, jonka sanoituksiin oli otettu vaikutteita juutalaisesta mystiikasta, Kabbala-uskonnosta. Hän toimii myös ajoittain DJ:nä nimellä DJ Peretz.

Farrell herätti henkiin Jane's Addictionin ja Lollapalooza-festivaalin vuonna 2003. Uudelleenkoottu yhtye julkaisi kriitikoiden arvostaman levyn *Strays*. Yhtye teki Yhdysvaltojen ja Euroopan kiertueen, mutta sisäiset riidat johtivat bändin toiseen hajoamiseen vuonna 2004.

Tämän jälkeen Perry on perustanut uuden yhtyeen nimeltä The Satellite Party, joka debytoi Los Angelesissa The Key Clubilla vuoden 2005 heinäkuussa. Yhtyeen debyyttialbumi Ultra Payloaded julkaistiin vuonna 2007.

Perry on naimisissa tanssija Etty Farrellin kanssa ja heillä on yhteinen poika, Hezron. Farrellin aikaisempia naisystäviä ovat olleet nuorena kuollut taiteilijatar Xiola sekä Casey Niccoli, jotka muodostivat pohjan monille Jane's Addiction -yhtyeen kappaleille ja levyjen teemoille. Niccoli ohjasi seurusteluaikanaan Farrellista ja Jane's Addictionista osittain fiktiivisen elokuvan *Gift*.

Yhtyeitä
--------

* Psi-com
* Jane's Addiction
* Porno for Pyros
* The Satellite Party

Kirjallisuutta
--------------

* Mullen, Brendan: Whores: An Oral Biography of Perry Farrell and Jane's Addiction, ISBN 0-306-81347-5

Aiheesta muualla
----------------

* Xiola.org - kattava englanninkielinen fanisivusto

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Ranska
* BnF data
* Saksa
* Israel
* Yhdysvallat
* Tšekki

 |
|  |
| Taiteenala | 
* Grammy Awards
* MusicBrainz

 |

 |
**Trayvon Jaquez Bromell** (s. 10. heinäkuuta 1995 St. Petersburg, Florida) on yhdysvaltalainen pikajuoksija, joka kilpailee 100 ja 200 metrin juoksussa. Bromell edustaa New Balance -seuraa edustettuaan aiemmin Baylorin yliopiston yleisurheilujoukkuetta Baylor Bearsia.

Bromeel saavutti alle 20-vuotiaiden Pan-Amerikan-mestaruuskilpailuissa 2013 kultaa 4 × 100 metrin viestissä ja pronssia 100 metrillä. Kesäkuussa 2014 Bromell juoksi Eugenessa 100 metrillä alle 20-vuotiaiden sarjan maailmanennätyksen 9,97. Hän oli nuorten sarjassa ensimmäinen alle kymmenen sekunnin juossut juoksija. Alle 20-vuotiaiden MM-kilpailuissa 2014 Bromell voitti kultaa pikaviestistä ja hopeaa 100 metriltä. Kesäkuussa 2015 hän juoksi ennätyksekseen 9,84.

Pekingin MM-kilpailuissa 2015 Bromell saavutti pronssia 100 metriltä ajalla 9,92. Hän jakoi pronssin Kanadan Andre De Grassen kanssa. Vuoden 2016 sisäratojen MM-kilpailuissa Portlandissa Bromell saavutti kultaa 60 metriltä ajalla 6,47. Rio de Janeiron olympialaisissa 2016 hän oli 100 metrillä kahdeksas.

Seuraavien vuosien aikana Bromell kärsi lonkka- ja akillesvaivoista. Hän palasi huipulle 2021, jolloin juoksi Miramarissa 100 metrin kaikkien aikojen tilaston seitsemänneksi parhaan ajan 9,77, ja voitti Yhdysvaltojen olympiakarsinnan ajalla 9,80. Tokion olympialaisissa hän kuitenkin karsiutui 100 metrin välierissä. Eugenen MM-kilpailuissa 2022 hän saavutti 100 metrillä pronssia ajalla 9,88 edellään vain kaksi muuta yhdysvaltalaisjuoksijaa.

Henkilökohtaiset ennätykset
---------------------------

### Ulkoradoilla

| *Laji* | *Tulos* | *Paikka* | *Päivä* |
| --- | --- | --- | --- |
| **100 metrin juoksu** | 9,77 | Miramar | 5. kesäkuuta 2021 |
| **200 metrin juoksu** | 20,03 | Eugene | 10. kesäkuuta 2015 |

### Sisäradoilla

| *Laji* | *Tulos* | *Paikka* | *Päivä* |
| --- | --- | --- | --- |
| **60 metrin juoksu** | 6,47 | Portland | 18. maaliskuuta 2016 |
| **200 metrin juoksu** | 20,19 | Fayetteville | 14. maaliskuuta 2015 |

Lähteet
-------

1. 1 2 3 4  Trayvon Bromell Tilastopaja (vaatii kirjautumisen, maksullinen palvelu).  (englanniksi)
2. ↑  Trayvon Bromell *Baylor Athletics*.  Arkistoitu 26.3.2017. Viitattu 26.8.2015. (englanniksi)
3. ↑  Grez, Matias: Trayvon Bromell: Teen U.S. sprinter makes Usain Bolt look lethargic in 2015 CNN. Viitattu 26.8.2015. (englanniksi)
4. ↑
5. ↑  15th IAAF World Championships: 100 Metres Men, Final IAAF. Viitattu 26.8.2015. (englanniksi)
6. ↑  Bromell selätti vammat ja kiiti Tokion suosikiksi – Harrison onnistui viiden vuoden odotuksen jälkeen *yleisurheilu.fi*.  21.6.2021. Viitattu 1.7.2021. (englanniksi)
7. ↑  USA, USA, USA: Kerley leads American sweep of men’s 100m in Oregon  17.7.2022. World Athletics. Viitattu 17.7.2022.
8. 1 2  Trayvon Bromell Kansainvälinen yleisurheiluliitto.  (englanniksi)


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |
**Danielle Campbell** (s. 30. tammikuuta 1995 Hinsdale, Illinois, Yhdysvallat) on yhdysvaltalainen televisio- ja elokuvanäyttelijä. Hänet tunnetaan rooleistaan Jessica Olsonina Disney Channelin elokuvassa *StarStruck* sekä Davina-noitana televisiosarjassa *Vampyyrien sukua*.

Campbell on kotoisin Hinsdalesta, Illinoisista. Hänen vanhempansa ovat Georganne ja John Campbell, ja hänellä on yksi nuorempi veli. Campbell löydettiin näyttelijäksi hiussalongista Chicagossa kun hän oli 10-vuotias.

Campbellin debyytti näyttelijänä oli televisiosarjassa *Pako* vuonna 2006, jossa hän esiintyi viiden jakson mittaisessa roolissa. Hän oli mukana myös Build-A-Bear Workshopin mainoksessa. Campbell esiintyi ensimmäisen kerran valkokankaalla vuonna 2008 elokuvassa *The Poker House*. Seuraavaksi hän sai ison roolin Disneyn elokuvasta *StarStruck*, sekä vierailevan roolin sarjasta *Zeke and Luther*. Vuodesta 2013 lähtien Campbell näytteli Davina-nimistä noitaa *Vampyyripäiväkirjojen* spin-off-sarjassa *Vampyyrien sukua* (*The Originals*). Hän oli mukana sarjassa kolmen tuotantokauden ajan vuoteen 2016 asti.

Filmografia
-----------

Elokuvaroolit| Vuosi | Elokuva | Rooli |
| --- | --- | --- |
| 2008 | *The Poker House* | Darla |
| 2011 | *Prom* | Simone Daniels |
| 2012 | *Madea's Witness Protection* | Cindy Needleman |

Televisioroolit| Vuosi | Nimi | Rooli | Huomioita |
| --- | --- | --- | --- |
| 2006–07 | *Pako* | Gracey Hollander | 5 jaksoa |
| 2010 | *Zeke and Luther* | Dani | Jakso: "Double Crush" |
| 2010 | *StarStruck* | Jessica Olson | Disney Channel Original Movie |
| 2012 | *Drop Dead Diva* | Carla Middlen | Jakso: "Family Matters" |
| 2013–2016 | *Vampyyrien sukua* | Davina Claire | 65 jaksoa |
| 2017 | *Runaways* | Eiffel | 4 jaksoa |

Lähteet
-------

1. ↑  Nina Metz: "Hey, you're grounded" *Chicago Tribune*.  26.4.2011. Viitattu 18.1.2017. (englanniksi)
2. ↑  Courtney Crowder: "'Originals' actress goes from Hinsdale to Hollywood" *Chicago Tribune*.  5.10.2014. Viitattu 18.1.2017. (englanniksi)

Aiheesta muualla
----------------

* Danielle Campbell Internet Movie Databasessa. (englanniksi)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Yhdysvallat
* Tšekki

 |
|  |
| Henkilöt | 
* Deutsche Synchronkartei

 |

 |
**Tuntematon, nainen, 2009-349701** (*Okänd, kvinna 2009-349701*) on Anna Odellin lyhytelokuva, jonka tekemisen yhteydessä hän nousi julkisuuteen 2009. Se oli hänen taideopiskelunsa lopputyö, jossa hän itse näytteli mieleltään häiriintynyttä eräällä sillalla Tukholman alueella. Paikalle soitettiin poliisit, ja Odell vietiin St. Göranin psykiatriseen sairaalaan. Neljä poliisia ja viisi hoitajaa kantoi Odellin sänkyyn, jossa hänet sidottiin lepositeillä. Housut vedettiin kinttuihin ja piikin sisältö ruiskutettiin suoneen. Seuraavana päivänä Odell kertoi näytelleensä mielipuolisuuskohtauksen.

Hän joutui asiasta oikeuteen ja sai 50 päivän päiväsakot, lieventävänä asianhaarana se, että hän ei ollut tehnyt tekoaan rikollisessa tarkoituksessa. Filmissä hän esitti uudelleen omaa mielialaromahdustaan vuodelta 1995 ja kuvasi, millaiset valtarakenteet mielenterveyden ongelmien käsittelyssä on terveydenhuollossa ja ruotsalaisen yhteiskunnan näkemyksissä.

Yksi elokuvan tarkoitusperä oli arvostella psykiatriaa ja sitä, kuka voi tietää ja arvioida toisen ihmisen tilanteen niin hyvin, että voi päättää, miten ihmistä mielenterveyden ongelmissa voi auttaa. Odell ei valittanut oikeuden tuomiosta.

Lähteet
-------

1. ↑  Newsmill (Arkistoitu – Internet Archive).
2. ↑  Curman, Sofia: Anna Odell spelade sig själv *Dagens Nyheter*.  9 maj 2009.  Arkistoitu 4.10.2009.  (ruotsiksi)
3. ↑  Ekholm, Rikard: Intervju med Anna Odell. 13.10.2009. (ruotsiksi)
4. ↑  Överläkaren David Eberhard: "Konstfackseleven borde klippa sig och skaffa sig ett jobb". *Dagens Nyheter* 29.9.2009. (ruotsiksi)
5. ↑  Anna Odell spelade sig själv. *Dagens Nyheter* 8.5.2009.
6. ↑  Odell dömd till dagsböter. *Dagens Nyheter*. (Arkistoitu – Internet Archive)
7. ↑  DN.se - Anna Odell överklagar inte 21.9.2009

Aiheesta muualla
----------------

* Joutui oikeuteen: Taideopiskelija näytteli mielisairasta oppilastyön takia. *Suomen kuvalehti* 30.8.2009.
Perrhaibia ja muut antiikin Thessalian ja keskisen Kreikan alueet kartalla.
**Perrhaibia** (m.kreik. Πεῤῥαιβία tai Περαιβία, *Peraibia*, lat. *Perrhaebia*) oli antiikin aikainen Thessalian maakunnan osa Kreikassa. Se oli osa Histiaiotiin tetrarkiaa.

Maantiede
---------

Perrhaibia käsitti Histiaiotiin ja koko Thessalian pohjoisimman osan Makedonian rajalla. Thessalialaiset hallitsivat yleensä Perrhaibiaa, mutta perrhaibialaisia pidettiin kuitenkin erillisenä kansana thessalialaisista. Perrhaibiasta ei koskaan tullut yhtä Thessalian hallintoalueista Histiaiotiin ja muiden tetrarkioiden tavoin. Perrhaibian lounaispuolella sijaitsi varsinainen Histiaiotis ja kaakkoispuolella Pelasgiotis.

### Polikset

Perrhaibian polikset eli kaupunkivaltiot olivat:

 
* Azoros
* Dolikhe
* Ereikinion
* Falanna
* Gonnos
* Khyretiai
* Malloia
* Mondaia
* Mylai
* Oloosson
* Pythion

 
Kaupungeista Azoros, Dolikhe ja Pythion muodostivat Perrhaibian Tripoliin eli kolmen kaupungin liiton.

Historia
--------

Perrhaibiaa asutti sille nimen antanut perrhaibien tai perrhaibialaisten (Πεῤῥαιβοί, *Perrhaiboi* tai Περαιβοί, *Peraiboi*) heimo. Perrhaibeja pidettiin erillisinä varsinaisista thessalialaisista, ja nämä olivat todennäköisesti seudun varhaisempia asukkaita ennen thessalialaisten siirtymistä alueelle Thesprotiasta Epeiroksesta. Perrhaibit kuuluivat amfiktyoniliittoon, jossa heillä oli yksi ääni.

Perrhaibit asuttivat mahdollisesti alun perin koko Histiaiotiin aluetta. Perrhaibien sanottiin aiemmin asuttaneen myös Peneios-joen eteläpuolista aluetta Boibeis-järvelle saakka, mutta sieltä heidät olivat perinteen mukaan ajaneet pois lapiitit. Thesprotiasta saapuneiden thessalialaisten vallattua Thessalian perrhaibit siirtyivät alueen vuoristoisempaan pohjoisosaan. Perrhaibeja pidettiin sotaisina. Homeroksen mukaan heimo otti osaa Troijan sotaan, ja heitä pidettiin aitoina helleeneinä.

Persialaissotien aikana 400-luvun eaa. alkupuolella perrhaibialaiset liittyivät persialaisiin. 300-luvulla eaa. Ferain tyranni Iason liitti Perrhaibian omaan alueeseensa. Myöhemmin perrhaibialaiset olivat myös yksi Filippos II:n luoman Korintin liiton jäsenistä.

Lähteet
-------

1. 1 2 3 4  Smith, William: "Thessalia", *Dictionary of Greek and Roman Geography*. Boston: Little, Brown and Company, 1854. Teoksen verkkoversio.
2. ↑  Hansen, Mogens Herman & Nielsen, Thomas Heine: *An Inventory of Archaic and Classical Poleis*, s. 677, 690. An Investigation Conducted by The Copenhagen Polis Centre for the Danish National Research Foundation. Oxford: Oxford University Press, 2004. ISBN 0-19-814099-1.
3. ↑  Autenrieth, Georg: Περαιβοί *A Homeric Dictionary*.
4. ↑  Strabon: *Geografia* 9.
**Myanmarin energiapolitiikka** kertoo Myanmarin eli entisen Burman energiapolitiikasta. Myanmarin energiavarat ovat merkittäviä vuodesta 1990 vallassa olleelle Myanmarin sotilasjuntan taloudelle.

Vuonna 2008 maakaasun myynti oli merkittävin Burman sotilasjuntan tulolähde. Burman öljy- ja maakaasuala kasvoi vuonna 2008. Korean johdolla on maassa merkittävä offshore maakaasuprojekti. Burman ja Kiinan rajalla suunnitellaan maanpäällistä johtoa.

Kiina, Venäjä, Intia ja Thaimaa tukevat diplomaattisesti sotilasjunttaa. Ne ovat Burman suurimmat kauppa- ja investointimaat.

Total rakensi 1992-1998 Burmasta Yadanan kaasukentiltä Thaimaahan kaasuputken kahden muun yhtiön kanssa. Burman sotilasjuntta on tienannut sillä satoja miljoonia euroja. Kaasua riittää 2020-luvulle. Liiketoimea vastaan on osoitettu mieltä vuosia ja vaadittu yhtiötä poistumaan Burmasta.

Vesivoima
---------

Kiinalla oli Myanmarissa 16 vesivoimalahanketta vuonna 2008.

Katso myös
----------

* Myanmarin ympäristöpolitiikka

Lähteet
-------

1. 1 2  World Report 2009, Human Rights Watch Burma sivut 223-229
2. ↑  Burmalainen haava joka ei parane, Matias Möttölä, Helsingin Sanomat 8.10.2007
3. ↑  Kiina rakentaa patolaitoksia jokiin kymmenissä valtioissa, Länsimaiset rahoittajat ovat vetäytyneet monista hankkeista, HS 24.12.2008 B1
**Suur-Apja järv** (myös *Koobassaare järv*) on Virossa Valgamaalla Valgan kunnassa sijaitseva järvi.

Maantietoa
----------

Järvi sijaitsee Koobasaaren kylän harjujakson kaakkoispuolella ja Koobasaaren raban luoteispuolella. Järven pinta-ala on 41 hehtaaria ja se on 1,1 kilometriä pitkä ja 600 metriä leveä. Järveen laskee kaksi lyhyttä metsäojaa. Sen laskuoja on Hargla oja, joka laskee Väiku-Apja järven läpi ja yhtyy kahdeksan kilometrin päässä Harglan eteläpuolella Mustjõgeen. Järven valuma-alueen laajuus on 4,5 neliökilometriä.

Järvi on luodattu ja sen keskisyvyys on 2 metriä ja suurin syvyys 4,9 metriä. Järven laskennalliseksi tilavuudeksi voidaan määrittää 0,00083 kuutiokilometriä eli 0,83 miljoonaa kuutiometriä .
Aution järven rantaviivan pituus on 2,8 kilometriä ja sen rannat ovat metsämaata. Järven kaakkoispuolella kulkee Haglan ja Lüllemägin yhdistävä maantie.

Järven luokittelu ja ekologia
-----------------------------

Järvi on Vesipolitiikan puitedirektiivin (VPD) (vir. *Veepoliitika Raamdirektiivi, (VRD)*) luokituksen (VRD 4) mukaan veden kovuuden osalta pehmeävetinen järvi, jonka vedenväri on tumma (vir. *pehme- ja tumedaveeline järv*).

Järvi luokitellaan limnologisesti samanaikaisesti sekä pehmeävetiseksi että miksotrofiseksi järveksi (vir. *pehmeveeline miksotroofne tai pehmeveeline segatoiteline*, PM). Silloin veden kalkkipitoisuus on pieni, mutta samalla sen ravinnepitoisuudet ja humuspitoisuudet ovat korkeat.

Luontoarvoja
------------

Järvi sisältyy Karulan kansallispuistoon.

* Ote alueen suunnistuskartastaOte alueen suunnistuskartasta

Lähteet
-------

1. 1 2 3 4 5 6  Tamre, Ruta (toim.): *Eesti järvede nimestik*. Tallinna, Viro: Keskkonnaministeeriumi Info- ja Tehnokeskus, 2006. ISBN 978-9985-881-40-8. Teoksen verkkoversio (PDF) (viitattu 17.3.2017). (viroksi) (Arkistoitu – Internet Archive)
2. 1 2 3  Keskkonnaregister: Suur-Apja järv (vee2136700) *Keskonnainfo*. Tallinna, Viro:  Keskkonnaministeerium. Viitattu 17.3.2017. (viroksi)
3. ↑  Laskettu kertomalla järven pinta-ala sen keskisyvyydellä. Tämä ei ole viranomaisten määrittämä arvo!
4. ↑  Keskkonnaregister: Karula RP, Apjajärve skv. viitattu 30.3.2017
**Ruokijärvi** on erittäin matala ja sameavetinen järvi Pornaisten kaakkoisosassa Keski-Uudellamaalla. Sen pinta-ala on 68 hehtaaria. Etäisyys Helsingistä on 43 kilometriä koilliseen. Järven itäisin kolkka sijaitsee Porvoon alueella.

Maantiede
---------

Ruokijärven pituus kaakosta luoteeseen on 1,4 kilometriä. Saaria on kolme, joista yksi on vähäinen luoto. Suurin saari on vajaan hehtaarin laajuinen Isosaari järven luoteisosassa. Rannat ovat suurelta osin soisia ja lahtien pohjukat rantaviivaltaan epämääräisiä. Etelärannalla on metsämaata (Präkkärinkallio, Sopenmetsä), joka kohoaa noin 30 metriä Ruokijärven pinnan yläpuolelle. Sopenmetsän kaakkoispuolella levittäytyy Suurisuo. Ruokijärven länsikolkasta virtaa Ruokijärvenoja Kalkinojan kautta Kotojärveen, joka laskee Isonniitynojaa pitkin etelään kohti Mustijokea, joka virtaa etelään ja laskee Suomenlahteen.

Ruokijärvi on vähävetinen, sen vesitilavuus on 643 000 kuutiometriä eli 643 miljoonaa litraa.

Ruokijärvessä on runsaasti roskakalaa, kuten suutaria ja ruutanaa.

Ruokijärvi (19.008.1.002) kuuluu Isonniitynojan valuma-alueeseen (19.008), joka on kolmannen jakovaiheen vesistö Mustijoen vesistössä (19). Isonniitynojan alueeseen kuuluu Ruokijärven ohella Kotojärvi, joka sijaitsee runsaat kaksi kilometriä Ruokijärveltä lounaaseen.

Lähteet
-------

1. 1 2 3 4  Ruokijärvi, vakavesi, Pornainen
2. 1 2 3 4 5 6 7 8  Ympäristö.fi : Ympäristötiedon hallintajärjestelmä Hertta Ympäristötiedon hallintajärjestelmä Hertta. Viitattu 29.5.2021.
3. ↑  Ruokijärvi. Järviwiki. Viitattu 29.5.2021.
4. 1 2 3  Lausunto Kotojärven vesialueen tilasta (pdf) *Harrivirtanen.fi*. Viitattu 29.5.2021.
5. ↑  Isonniitynojan valuma-alue (19.008). Järviwiki. Viitattu 29.5.2021.
Muoviastiassa suuri kasa pois heitettyjä vihanneksia.Pois heitettyä ruokaa Luxemburgissa.**Ruokajäte** on Euroopan komission määritelmän mukaan mitä tahansa ruoka-ainetta, joka on heitetty pois tai tarkoitettu heitettäväksi pois. Määritelmä pohjautuu Euroopan komission määritelmään jätteestä. Jätteelle on olemassa useita eri määritelmiä, joten myös ruokajätteelle on monia määritelmiä.

Määritelmä
----------

Jätteen määritelmä on kiistanalainen aihe, joten myös ruokajätteen määritelmästä ei ole selkeää yksimielisyyttä. Vuonna 1975 Euroopan komissio laati jätteen määritelmän. Määritelmä annettiin direktiivissä 75/442/EEC, jota täydennettiin vuonna 1991 lisäämällä alkuperäiseen määritelmään jätteiden luokittelu ja poistamalla kaikki viittaukset kansalliseen lainsäädäntöön.

Yhdysvaltain ympäristönsuojeluvirasto määrittelee ruokajätteeksi syömättä jääneen ruuan ja ruuan valmistuksesta aiheutuneet jäämät.

Ruokajätteen vähentäminen
-------------------------

Euroopan unionin jäsenvaltiot sitoutuivat joulukuussa 2019 puolittamaan tuottamansa ruokajätteen määrän vuoteen 2030 mennessä. Yksittäiset yhteisöt saattavat pyrkiä vähentämään ruokajätteen määrää esimerkiksi yhteisöjääkaappien avulla.

Lähteet
-------

1. ↑  Ruokahävikin ja ruokajätteen vähentäminen *www.consilium.europa.eu*. EU-neuvosto & Eurooppa-neuvosto. Viitattu 16.2.2023.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Food waste
**My Sassy Girl** (kor. 엽기적인 그녀, *Yeopgijeogin Geunyeo*) on eteläkorealainen elokuva vuodelta 2001. Elokuva yhdistelee vakavaa draamaa ja komediaa. Kwak Jae-yongin ohjaama elokuva perustuu osittain tositapahtumiin perustuvaan Kim Ho-sikin romaaniin. Kim Ho-sik kirjoitti alun perin blogia jossa kertoi päivittäin suhteestaan nimeämättömään tyttöön. Blogista tuli erittäin suosittu ja lopulta suuren internetsuosion johdosta se julkaistiin myös romaanina. Elokuvan käsikirjoitus seuraa romaanin käsikirjoitusta melko tarkasti. Sen rooleissa ovat Tae-hyun Cha Kyun-woona ja Jun Ji-hyun on tyttö jonka nimeä ei koskaan kerrota.

Tarina
------

Elokuva kertoo 25-vuotiaasta pojasta, Kyun-woosta (Tae-hyun Cha) joka pelastaa viehkeän 24-vuotiaan tytön (Jun Ji-hyun) joka melkein kaatuu tulevan metron alle. Kyun-woo auttaa tytön metronvaunuun jossa tyttö oksentaa erään matkustajan päälle, ja sammuu sen jälkeen. Muut matkustaja katsovat Kyun-woota paheksuvasti, ja odottavat hänen siivoavan sotkun, koska luulevat että tämä on tytön poikaystävä. Lopulta Kyun-woo katsoo velvollisuudekseen huolehtia tytöstä ja vie hänet hotelliin yöksi. Siitä alkaa Kyun-woon romanttinen suhde viehättävään tyttöön joka juo säännöllisesti itsensä humalaan, on ajoittain väkivaltainen ja teetättää Kyun-woolla outoja tehtäviä itseään hauskuuttaakseen. Vasta myöhemmin selviää syy tytön outoon käytökseen; Kyun-woo muistuttaa erästä tämän aikaisempaa poikaystävää. Myöhemmin tyttö alkaa pitämään myös Kyun-woota itselleen tärkeänä.

Vastaanotto
-----------

My Sassy Girl sai Etelä-Koreassa suuren suosion ilmestymisvuonnaan 2001, ja oli siellä toiseksi katsotuin elokuva. Se sai myös paljon huomiota filmifestivaalella ja on saanut lukuisia palkintoja. Siitä tehtiin myös uudelleenfilmatisoinnit Yhdysvalloissa ja Bollywoodissa, ja sen pohjalta tehtiin myös japanilainen televisiosarja.

Lähteet
-------

1. 1 2 3 4 5  My Sassy Girl *Hancinema.net*. Viitattu 14.8.2021. (englanniksi)
2. ↑  Brands, Reinier: Film Review: My Sassy Girl (2001) by Kwak Jae-yong *Asian Move Pulse*.  9.11.2020. Viitattu 14.8.2021. (englanniksi)
3. 1 2 3 4  My Sassy Girl *SPCNet.tv*. Viitattu 14.8.2021. (englanniksi)
4. 1 2  Saroch, Andrew: My Sassy Girl *Far East Film*.  3.5.2015. Viitattu 14.8.2021. (englanniksi)

Aiheesta muualla
----------------

* ‘My Sassy Girl’ (2001): An Inexplicable Non-Romance *ExpressElevatorToHell.com*.  24.8.2014. Viitattu 14.8.2021. (englanniksi)
**Ruokapankki** on yleishyödyllinen hyväntekeväisyysjärjestö, joka jakaa ruokaa niille, joilla ei ole varaa ostaa sitä tarpeeksi itselleen. Ruokapankkien jakama ruoka päätyisi yleensä kaatopaikalle ilman ruokapankkitoimintaa.

Yhdysvalloissa ja Australiassa ruokapankit toimivat tavallisesti varastomenetelmällä. Ne toimivat ruokavarastoina eli eivät suoraan jaa ruokaa nälkäisille. Ne keräävät, lajittelevat ja tarkistavat laadun, jonka jälkeen ne jakavat ruoan yhteisöjen asiamiehille, soppakeittiöille, kodittomien suojille sekä orpokodeille ja -kouluille.

Samaan tapaan toimii Tanskan ruokapankki (FødevareBanken), jonka rahoitti alkuun Tanskan sosiaaliministeriö. Suomen sosiaali- ja terveysministeriön hyvinvoinnin ja terveyden edistämisen osaston johtaja Kari Ilmonen, toteaa Ylen A-studio-ohjelmassa asiasta: "Ei ole sosiaalipoliittisesti perusteltua eikä tarkoituksenmukaista sisällyttää ruoka-aputoimintaan liittyviä avustuksia osaksi sosiaali- ja terveydenhuollon rahoitusjärjestelmäämme." Vihreiden europarlamenttivaaliehdokas ja tutkija Maria Ohisalo toi ruokapankki-aiheen esille Suomessa kotisivullaan ja blogikirjoituksessaan.

Tanskan ruokapankki toimii Kööpenhaminassa ja Aarhusissa. Se kuuluu Ruokapankkien eurooppalaiseen keskusjärjestöön (European Federation of Food Banks).

Lähteet
-------

* Riches, Graham: *Food banks and the welfare crisis*. Ottawa: Canadian Council on Social Development, 1986. ISBN 978-0-88810-363-5. (englanniksi)
* Maailman Ruokapankit -järjestö (englanniksi)

### Viitteet

1. ↑  Malmberg, Nina: Tanskalainen ruokapankki jakaa lihaa, kanaa, vihanneksia – muuten päätyisi roskiin *Yle Uutiset*.  29.1.2004. Viitattu 1.4.2015. (suomeksi)
2. ↑  Tanskan ruokapankki *FødevareBanken*. Viitattu 1.4.2015. (tanskaksi)
3. ↑  Ohisalo, Maria: Ruokahävikki heikoimpien avuksi tanskalaisittain *Web Archive*.  8.1.2014.  Arkistoitu 3.4.2015. Viitattu 1.4.2015. (suomeksi)
4. ↑  Ohisalo, Maria: Ruokahävikki heikoimpien avuksi tanskalaisittain *Uusi Suomi*.  8.1.2014. Viitattu 1.4.2015. (suomeksi)
Ozjoryn piiri Moskovan alueen kartalla.
**Ozjoryn piiri** (ven. Озёрский райо́н, *Ozjorski raion*) on kunnallinen itsehallintoalue Moskovan alueella Venäjällä. Vuonna 1929 perustetun piirin pinta-ala on 538 neliökilometriä ja asukkaita on 39 500 henkeä.

Ozjoryn piiri sijaitsee Moskovan alueen kaakkoisosassa. Se rajoittuu Kaširan, Kolomnan, Luhovitsyn, Stupinon ja Zaraiskin piireihin. Seudun läpi virtaa Okajoki.

Hallinnollinen keskus on Ozjoryn kaupunki. Sen lisäksi piiriin kuuluvat Bojarkinon ja Klišinon maalaiskunnat.

Piirin läpi kulkee Kolomnan ja Kaširan välinen maantie. Ozjorysta on sivurata Kolomnaan Golutvinin asemalle. Okalla on laivaliikennettä.

Ozjoryssa on tekstiili-, metalli- ja elintarviketeollisuutta. Maatalous tuottaa lihaa, maitoa, vihanneksia ja perunaa. 

Puhtaan luontonsa ansiosta alue on moskovalaisten suosimaa lomanviettoseutua.

Aiheesta muualla
----------------

Commons
Wikimedia Commonsissa on kuvia tai muita tiedostoja aiheesta **Ozjoryn piiri**.
* Ozjoryn piirin sivusto (venäjäksi)
Ytterbyn kaivos nykyisellään.
ASM Internationalin asettama muistolaatta Ytterbyn kaivoksen luona.
Ytterbyn vanhan kaivoksen läheisyydessä on nykyisin laaja pientaloalue, jossa monien teiden nimet viittaavat kaivoksen historiaan ja sieltä löydettyihin alkuaineisiin. (Gruvvägen=Kaivostie).

**Ytterby** on vanha kaivoskylä Vaxholmin kuntaan kuuluvassa Resarön saaressa Ruotsin Tukholman läänissä. Se on tullut kuuluisaksi sieltä löydetyistä kuudesta alkuaineesta: ytterbium, terbium, yttrium, erbium, holmium ja tulium. Nämä kaikki kuuluvat harvinaisten maametallien ryhmään, ja ensimmäiset neljä on nimetty Ytterbyn mukaan.

Ytterbyssä on louhittu kvartsia jo 1600-luvulla ja maasälpää 1700-luvun lopulta alkaen. Vuonna 1787 harrastelijageologi, luutnantti Carl Axel Arrhenius löysi louhokselta poikkeuksellisen raskaan mustan kiven, jonka hän lähetti geologien tutkittavaksi. Mineraalin kemiallisen koostumuksen onnistui selvittämään Turun akatemian professori Johan Gadolin, joka näin löysi uuden metallin, yttriumin.

Kemian ja fysiikan Nobelin palkintojen saajat tekevät palkintojenjaon yhteydessä usein "pyhiinvaelluksen" Ytterbyhyn.

Lähteet
-------

* Hamilo, Marko: Ruotsalainen syrjäkylä tarjosi nimiä alkuaineille  21.3.2006. Helsingin Sanomat.  Arkistoitu 29.9.2015. Viitattu 8.7.2010.

### Viitteet

1. ↑   (Arkistoitu – Internet Archive)

Aiheesta muualla
----------------

* (Arkistoitu – Internet Archive)
*
**Itäinen kylpylä** on nimitys, jota käytetään yhdestä antiikin aikaisesta roomalaisesta kylpylästä Olympiassa Kreikassa. Sen rauniot sijaitsevat Olympian arkeologisella alueella Archaía Olympían kunnassa.

Kylpylä sijaitsi Olympian temenos-alueen eli *Altiksen* itäpuolella, mistä se on saanut nykyisen nimensä. Se rakennettiin roomalaisella ajalla keisari Septimius Severuksen aikana 200-luvun jaa. alussa noin vuonna 65–67 jaa. rakennetun Neron huvilan paikalle, johon oli myös kuulunut pienempi kylpylä.

Uusi kylpylärakennus säilytti Neron huvilan läntisen julkisivun ja keskuspihan sekä useita sen huoneista. Sisäänkäynti oli etelästä vestibyylin kautta. Lisäksi siihen kuului useita kylmiä (*frigidaria*) ja kuumia (*caldaria*) huoneita sekä suuri kahdeksankulmainen lämmin huone (*tepidarium*), jossa oli holvattu katto ja meriaiheisilla mosaiikeilla koristeltu lattia. Kylpylään kuului myös muun muassa altaita ja puutarhapiha.

Lähteet
-------

1. 1 2  Olympia, East Baths *Perseus*. Viitattu 29.2.2016.
2. 1 2  House of Nero Ministry of Culture and Sports. Viitattu 29.2.2016.
**Munksjö Group** (aiemmin **Munksjö AB**) oli ruotsalainen sellu- ja paperiteollisuusyritys, jonka kotipaikka oli Tukholmassa. Emoyhtiön alainen suomalaisyritys **Munksjö Oyj** oli listautuneena sekä Helsingin että Tukholman pörssiin. 

Vuonna 2013 Ahlstromin *Label and Processing* -liiketoimintayksikkö ja Munksjö AB fuusioituivat. Tällöin Suomeen syntyi Munksjö Oyj, joka listautui Helsingin pörssiin. Munksjö Oyj:n kotipaikka on Helsingissä. Vuonna 2017 Munksjö fuusioitui suomalaisen kuituyritys Ahlstromin kanssa Ahlstrom-Munksjöksi.

Munksjöllä oli neljä liiketoiminta-aluetta: *Decor* valmistaa koristepaperia, *Release Liners* tuottaa irrokepaperia ja muita päällystettyjä erikoispapereita sekä erikoissellua, *Graphics and Packaging* tuotti taipuisaa pakkauspaperia, metallipäällysteisiä papereita sekä grafiikka- ja teollisuuspapereita, ja *Industrial Applications* tuotti teollisuuden käyttämiä hioma- ja eristyspapereita sekä muita erikoispapereita.

Historia
--------

Munksjön paperitehdas käynnistettiin vuonna 1862 Jönköpingissä. Tehtaan perustivat keksijä Janne Lundström ja rahoittaja, poliitikko Lars Johan Hierta. Munksjö valmisti 1800-luvulla muun muassa olkipaperia ja kattohuopaa. Munksjö AB listautui Tukholman pörssiin 1919. Sellutuotanto käynnistyi 1927 Aspassa, jossa ensimmäisenä maailmassa otettiin käyttöön paperin happivalkaisu (1974) ja tuotiin markkinoille täysin klooriton sellu (1989). 1990-luvulla Munksjö laajeni Saksaan, Espanjaan, Yhdysvaltoihin sekä Italiaan. Munksjö Group muodostettiin 2005, ja seuraavana vuonna se käynnisti toiminnan Kiinassa.

Lähteet
-------

1. ↑  MUNK1, Munksjö Oyj, (FI4000048418) Nasdaq. Viitattu 22.7.2015.
2. 1 2 3 4  Vuosikertomus 2014 Munksjö. Viitattu 22.7.2015.
3. ↑  Ahlstrom toteuttaa Ahlstromin Label and Processing -liiketoiminta-alueen Brasilian toimintojen ja Munksjön yhdistymisen  29.11.2013. Ahlstrom. Viitattu 22.7.2015.
4. ↑  Vuosikertomus 2013 Munksjö. Viitattu 22.7.2015.
5. ↑  Yhteystiedot ja kartta Munksjö. Viitattu 22.7.2015.
6. ↑  Ahlstrom-Munksjö Oyj: Munksjön ja Ahlstromin sulautuminen on rekisteröity ja hallitus on valinnut puheenjohtajan ja varapuheenjohtajat; Pörssitiedote 3.4.2017; Kauppalehti
7. ↑  Pörssiyhtiöt Munksjö ja Ahlstrom yhdistyvät, *Helsingin Sanomat* 7.11.2016.
8. ↑  Tuotteet Munksjö. Viitattu 22.7.2015.
9. ↑  Historia Munksjö. Viitattu 22.7.2015.
10. ↑  Munksjö 150 years Munksjö. Viitattu 22.7.2015. (englanniksi)

Aiheesta muualla
----------------

* Kuvia tai muita tiedostoja aiheesta **Munksjö** Wikimedia Commonsissa
**Elohopeajodidi** (HgI2) on elohopea- ja jodidi-ionien muodostama epäorgaaninen ioniyhdiste. Yhdistettä voidaan käyttää pigmenttinä ja analyyttisen kemian reagenssina.

Ominaisuudet
------------

Elohopeajodidi on dimorfista eli sillä on kaksi eri kiderakenneta. Näistä huoneenlämpötilassa stabiili on alkeiskopiltaan rombista ja väriltään oranssinpunaista. Toinen muoto on huoneenlämpötilassa metastabiili keltainen tetragonaalinen muunnos. Punainen muoto muuttuu keltaiseksi kuumennettaessa 126 °C:n lämpötilaan ja väri palautuu punaiseksi yhdisteen jäähtyessä. Tätä ilmiötä kutsutaan termokromismiksi. Elohopeajodidi on veteen käytännöllisesti katsoen liukenematonta, mutta se liukenee jodidiliuoksiin muodostaen kompleksisen tetrajodomerkuraatti(II)ionin ([HgI4]2-).

Valmistus ja käyttö
-------------------

Punaista elohopeajodidia voidaan valmistaa elohopean ja jodin välisellä reaktiolla, kun alkuaineita hierretään. Saostettaessa yhdistettä jonkin vesiliukoisen elohopeasuolan esimerkiksi elohopeanitraatin vesiliuoksesta jodidien avulla muodostuu ensin keltaista muotoa, joka muuttuu hyvin nopeasti punaiseksi muodoksi. Keltaista elohopeajodidia voidaan valmistaa sekoittamalla elohopeajodidin etanoliliuosta kylmän veden kanssa, josta se kiteytyy.

Hg + I2 → HgI2
Hg(NO3)2 + 2 I- → HgI2) + 2 NO3-
Elohopeajodidia voidaan käyttää pigmenttinä, eräiden ihosairauksien hoidossa, tietyillä metalleilla doupattuna fotovastuksissa, metakrylaattien ja akrylaattien polymeroitumiskatalyyttinä sekä analyyttisen kemian analyyseissä niin kutsutussa Nesslerin reagenssissa, jota käytetään osoittamaan ammoniakin tai ammoniumsuolojen läsnäolo.

Lähteet
-------

1. 1 2 3 4 5  Karamäki, E. M.: *Epäorgaaniset kemikaalit*, s. 261. Kustannusliike Tietoteos, 1983. ISBN 951-9035-61-3.
2. 1 2 3 4  Matthias Simon, Peter Jönk, Gabriele Wühl-Couturier & Stefan Halbach: *Mercury, Mercury Alloys, and Mercury Compounds, Ullmann's Encyclopedia of Industrial Chemistry*, John Wiley & Sons, New York, 2006. Viitattu 15.2.2017
3. 1 2 3 4  Thomas Scott, Mary Eagleson: *Concise encyclopedia chemistry*, s. 638–639. Walter de Gruyter, 1994. ISBN 978-3110114515. (englanniksi)
4. 1 2 3  Milton Nowak & William Singer: *Mercury compounds, Kirk-Othmer Encyclopedia of Chemical Technology*, John Wiley & Sons, New York, 2000. Viitattu 15.2.2017
5. 1 2 3  Egon Wiberg, Nils Wiberg, Arnold Frederick Holleman: *Inorganic chemistry*, s. 1312. Academic Press, 2001. ISBN 978-0-12-352651-9. Kirja Googlen teoshaussa (viitattu 15.2.2017). (englanniksi)
6. 1 2 3  Bernard Moody: *Comparative Inorganic Chemistry*, s. 502. Elsevier, 2013. ISBN 9781483280080. Kirja Googlen teoshaussa (viitattu 15.2.2017). (englanniksi)
7. 1 2 3  L F Kozin,S C Hansen: *Mercury Handbook*, s. 103–104. RSCPublishing, 2013. ISBN 978-1849734097. Kirja Googlen teoshaussa (viitattu 15.2.2017). (englanniksi)
**Munkkiniemen pensionaatti** (nyk. **Munkkiniemen koulutustalo**) on vuonna 1918 valmistunut Eliel Saarisen suunnittelema jugendrakennus Helsingin Munkkiniemessä osoitteessa Hollantilaisentie 11. Saarinen on suunnitellut myös rakennuksen sisustuksen. Kyseessä on yksi viimeisistä Saarisen Suomessa toteutuneista hankkeista. Yhdessä saman kadun varrella olevien rivitalojen kanssa kyseessä oli ainoa konkreettinen toimeksianto, joka seurasi Saarisen 1915 valmistuneesta Munkkiniemi–Haaga-suunnitelmasta.

Rakennus toimi pensionaattina vain vuoteen 1923 asti. Vuonna 1924 rakennuksessa aloitti toimintansa Kadettikoulu, joka siirtyi Santahaminaan vuonna 1940. Sen tilalle tuli Ilmavoimien esikunta, joka toimi talossa 1940–1973. Rakennuksessa toteutettiin seuraavaksi peruskunnostus, jonka jälkeen vuonna 1976 talo siirtyi Valtion koulutuskeskuksen käyttöön. Vuonna 2002 koulutuskeskus yhtiöitettiin HAUS kehittämiskeskus Oy:ksi. Rakennuksen päävuokralaiseksi tuli vuonna 2004 tullihallitus ja siellä aloitti Suomen tullin koulutuskeskus, sittemmin Tullikoulu. Tullin koulutuskeskuksen siirryttyä Pasilaan myös tiloissa toiminut HAUS kehittämiskeskus muutti keskustaan tammikuussa 2018 jättäen talon suurimmaksi osaksi tyhjilleen.

Helsingin kaupunginhallitus on vuonna 2019 hyväksynyt omalta osaltaan kaavaehdotuksen, jonka tarkoituksena on rakennuksen muuttaminen asuinkäyttöön. Rakennukseen tulisi 45 asuntoa. Koulutuskeskuksen ravintola Kadetin käytössä olleet ravintolatilat säilyisivät toimistokäytössä. Rakennuksen ulkonäkö ja sisätilat tulisivat muuttumaan jonkin verran. Talon tornisalonki tulisi asuinkäyttöön ja uusia parvekkeita rakennettaisiin. Rakennus on suojeltu.

Marraskuussa 2019 Senaatti-kiinteistöt myi rakennuksen AALTO Ympäristönkehitys Oy:lle, joka aloittaa rakennuksen saneerauksen asunnoiksi.

Lähteet
-------

* Pensionaatista Munkkinimen koulutustaloksi, Tullihallituksen koulutusyksikön julkaisu, Tullihallituksen offset 2009

### Viitteet

1. 1 2  Munkkiniemen valtavan Kadettikoulun saneeraushanke myötätuulessa, Munkki-niemi-vuori 6/2019, sivu 14  16.5.2019. LetterboxMediat. Viitattu 17.8.2019.
2. ↑  Huima hanke Helsingissä: Valtaisa linna muutetaan asunnoiksi – katso kuvasarja  8.10.2017. Helsingin Uutiset. Viitattu 17.8.2019.
3. ↑  Munkkiniemen koulutustalosta lopullinen kiinteistökauppa, MunkinSeutu nro 21, 2019, sivut 3 ja 8-9  11.11.2019. lehtiluukku.fi. Viitattu 11.12.2019.

Aiheesta muualla
----------------

* Kuvia tai muita tiedostoja aiheesta **Munkkiniemen pensionaatti** Wikimedia Commonsissa

* Munkkiniemen pensionaatti, Suomen Kuvalehti 22.02.1919, nro 8, s. 16, Kansalliskirjaston digitaaliset aineistot
* Johanna Luhtala, Markus Manninen, Kerttu Loukusa, Pyry Vihanninjoki: Rakennushistoriaselvitys - Munkkiniemen koulutustalo, Arkkitehtitoimisto Schulman, 2012, 123 sivua
**Elohopea(I)sulfaatti** eli **merkurosulfaatti** (Hg2SO4) on elohopea- ja sulfaatti-ionien muodostama epäorgaaninen ioniyhdiste. Yhdisteessä elohopea esiintyy hapetusluvulla +I. Elohopea(I)sulfaattia voidaan käyttää sähkökemiallisissa kennoissa.

Ominaisuudet
------------

Huoneenlämpötilassa elohopea(I)sulfaatti on väritöntä tai kellertävää kiteistä ainetta. Yhdisteen alkeiskoppi on monokliininen. Aine on herkkä hajoamaan valon vaikutuksesta. Elohopea(I)sulfaatti liukenee erittäin niukasti veteen, mutta laimeat happoliuokset liuottavat yhdistettä. Kuumennettaessa se hajoaa. Muiden elohopeayhdisteiden tavoin elohopea(I)sulfaatti on myrkyllistä.

Valmistus ja käyttö
-------------------

Elohopea(I)sulfaattia voidaan valmistaa saostamalla sitä elohopea(I)nitraatin vesiliuoksesta laimean rikkihapon tai natriumsulfaatin avulla. Saostuma suodatetaan ja pestään. Toinen tapa yhdisteen valmistukseen on hapettaa elohopeaa elektrolyyttisesti rikkihappoliuoksessa.

Hg2(NO3)2 + H2SO4 → Hg2SO4 + 2 HNO3
Nykyään tärkein elohopea(I)sulfaatin käyttökohde on depolarisaattorina Clark-Weston tyyppisissä sähkökemiallisissa kennoissa sekä elohopeasulfaattistandardielektrodien valmistamiseen. Siitä voidaan myös valmistaa elohopea(I)kloridia.

Lähteet
-------

1. 1 2 3 4 5 6  E. M. Karamäki: *Epäorgaaniset kemikaalit*, s. 321–322. Kustannusliike Tietoteos, 1983. ISBN 951-9035-61-3.
2. 1 2 3  Milton Nowak & William Singer: *Mercury compounds, Kirk-Othmer Encyclopedia of Chemical Technology*, John Wiley & Sons, New York, 2000. Viitattu 3.1.2016
3. 1 2 3  Matthias Simon, Peter Jönk, Gabriele Wühl-Couturier & Stefan Halbach: *Mercury, Mercury Alloys, and Mercury Compounds, Ullmann's Encyclopedia of Industrial Chemistry*, John Wiley & Sons, New York, 2006. Viitattu 3.1.2016
4. ↑  Cynthia G. Zoski: *Handbook of Electrochemistry*, s. 89. Elsevier, 2007. ISBN 9780444519580. Kirja Googlen teoshaussa (viitattu 3.1.2016). (englanniksi)

Aiheesta muualla
----------------

* PubChem: Mercurous sulfate (englanniksi)
* ChemBlink: Mercurous sulfate (englanniksi)
Sigismund von Neukomm
**Sigismund von Neukomm** (10. heinäkuuta 1778 Salzburg – 3. huhtikuuta 1858 Pariisi) oli itävaltalaissyntyinen säveltäjä. Hän oli klassismin ja romantiikan kausien välisen siirtymäajan vaikuttaja. Hän matkusti musiikkiuransa aikana laajalti, mutta Pariisi vakiintui hänen ensisijaiseksi kotikaupungikseen.

Neukomm aloitti kotikaupungissaan musiikin opiskelun ensin urkuri Franz Xaver Weissauerin ja sittemmin säveltäjä Michael Haydnin johdolla. Neukomm oli äitinsä kautta sukua Michael Haydnille. Vuonna 1794 hän asettui Wieniin, jossa sai opetusta myös Joseph Haydnilta. Hän saavutti Haydnin suosion ja sai tältä toimeksiantoja laatia tämän sävellyksistä sovituksia. Salzburgin yliopistossa Neukomm suoritti filosofian sekä matematiikan opintoja ja sai nimityksen yliopiston kirkon kunniaurkuriksi. Vuonna 1804 hän matkusti Venäjälle viemään kirjettä Haydnilta Maria Fjodorovnalle, joka oli itsekin opiskellut Haydnin johdolla Wienissä ollessaan. Venäjällä esitettiin Neukommin ooppera *Alexander am Indus*.

Neukomm oli vuosina 1816–1821 Rio de Janeirossa, jossa hän alkoi säveltää brasilialaisvaikutteisia teoksia. Häneen tekivät vahvan vaikutuksen lundu ja modinha. Vuonna 1821 Neukomm keräsi Joaquim Manoel da Câmaran laatimien modinhojen kokoelman, joka painettiin samana vuonna Pariisissa yhtenä varhaisimpina kirjatuista esimerkeistä modinhasta. Neukomm myös opetti Portugalin Juhana VI:n hovissa. Hän oli Charles Maurice de Talleyrandin ja Orléansin herttuan suojatti. Hän puhui Wolfgang Amadeus Mozartin monumentin paljastustilaisuudessa Salzburgissa ja johti siellä Mozartin *Kruunajaismessun* sekä Requiemin esityksen. Neukomm sai Kunnialegioonan ritarinarvon. Hänet haudattiin Cimetière de Montmartreen.

Neukommin vokaalimusiikkituotantoon kuuluu oopperan ohella muun muassa kantaatteja ja oratorioita. Hän sävelsi myös soitinteoksia, joiden joukossa on toistasataa teosta harmonille. Neukommin musiikki kehittyi hänen uransa varrella klassismista romantiikan suuntaan.

Lähteet
-------

1. 1 2 3 4  Sigismund Neukomm Musica Brasilis, viitattu 30.12.2022
2. 1 2 3 4 5  Sigismund Neukomm AllMusic, viitattu 30.12.2022

Aiheesta muualla
----------------

* IMSLP: nuotteja

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Saksa
* Israel
* Suomi (KANTO)
* Belgia
* Yhdysvallat
* Ruotsi
* Japani
* Tšekki
* Alankomaat
* Puola
* Portugali

 |
|  |
| Taiteenala | 
* MusicBrainz

 |
|  |
| Henkilöt | 
* BMLO
* Deutsche Biographie
* Trove

 |
|  |
| Muut | 
* Europeana
* RISM
* SNAC
* IdRef

 |

 |
**Elo Mooses Syvänen** (ven. Эло Моисеевич Сювянен, *Elo Moisejevitš Sjuvjanen*, 16. syyskuuta 1899 Tampere – 28. joulukuuta 1937 Sandarmoh) oli suomalainen kommunisti, joka toimi Neuvostoliitossa korkeakoulun rehtorina.

Syvänen syntyi työläisperheeseen. Hän oli ammatiltaan kassakaappiseppä. Syvänen liittyi 17-vuotiaana Suomen Sosialidemokraattiseen Puolueeseen ja vuonna 1920 Suomen Kommunistiseen Puolueeseen. Hän sai kahdeksan vuoden kuritushuonerangaistuksen valtiopetoksesta vuonna 1922. Syvänen siirtyi Neuvostoliittoon vankien vaihdossa vuonna 1926.

Syvänen valmistui kommunistisesta yliopistosta ja työskenteli vuodesta 1931 lähtien Karjalan ASNT:n valistusasiain kansankomissariaatin työläistiedekunnan johtajana. Vuonna 1935 hän suoritti jatko-opinnot Leningradin yliopistossa ja työskenteli sen jälkeen Karjalan pedagogisen instituutin fysiikan laitoksen dosenttina ja esimiehenä. Vuosina 1936–1937 Syvänen toimi pedagogisen instituutin rehtorina. Erään tiedon mukaan instituutin tosiasiallinen johtaja oli sen puoluesihteeri Nikolai Jaakkola. 

Nationalismista syytetty Syvänen pidätettiin lokakuussa 1937. Hänet tuomittiin vastavallankumouksellisesta toiminnasta ja teloitettiin. Syvänen rehabilitoitiin vuonna 1989. Hänen vaimonsa Asta Syvänen palasi Neuvostoliitosta Suomeen vuonna 1940.

Lähteet
-------

1. 1 2  Sjuvjanen Elo Moisejevitš *Informatsija o repressijah finnov v SSSR*. Viitattu 16.6.2022.
2. 1 2 3 4  Sjuvjanen Elo Moisejevitš *Karelskaja gosudarstvennaja pedagogitšeskaja akademija*. Viitattu 16.6.2022.
3. 1 2  Vankien vaihto Venäjän kanssa.  *Aamulehti*, 1.7.1926, s. 1. Artikkelin verkkoversio.
4. ↑  Valtiopetosjutut.  *Iltalehti*, 20.2.1922, s. 3. Artikkelin verkkoversio.
5. ↑  Esko Kangas: Oloja ja elämää suomalais-karjalaisessa valtion yliopistossa.  *Helsingin Sanomat*, 21.12.1941, s. 16. Artikkelin verkkoversio.
6. ↑  "Sivistyksen esitaistelija" Neuvostoliitto sisästäpäin, kommunistin silmällä nähtynä.  *Pohjan Poika*, 3/1941, s. 6. Artikkelin verkkoversio.
Beaver-päällikkö kuvassa keskellä. Starlight Mountain Festival, 1994.
**Dunnezat**, jotka tunnetaan parhaiten englanninkielisellä nimellä *Beaver*, "majavat", olivat
Kanadan subarktisen havumetsäalueen eteläosissa asuvia athabasca-ryhmän intiaaneja.
Heimon alkuperäinen nimi *Dunne-za*, *Dane-zaa*, *Tasttine* tarkoittaa majavaa. Alkujaan dunnezat asuivat Peace-joen varrella, Athabascan ja Clearwater riversin lähellä, ja Athabasca-järvestä pohjoiseen. 1700-luvulla turkiskauppa alkoi, ja vuonna 1800 turkiskaupasta täysin riippuvaiset chippewat ajoivat dunnezat pohjoiseen ja länteen Peace Riverin ympäristöstä.

Dunnezoja on nykyään noin 1 000.

Lähteet
-------

1. ↑  Beaver Indian Language (Dunneza, Tsattine) Native Languages of the Americas website. Viitattu 19.1.2008. (englanniksi)

Aiheesta muualla
----------------

* Doig River First Nation
* Map of Northwest Coast First Nations (including Dunneza)
* Beaver page on First Nations Languages of British Columbia site, with bibliography
* Living In A Storied Land (Arkistoitu – Internet Archive) Royal British Columbia Museum
* The Dane-Zaa Living Landscape of Northeastern BC (Arkistoitu – Internet Archive) Royal British Columbia Museum
**Reuna Publishing House Oy** on vuonna 2022 perustettu, Kouvolan Myllykoskella toimiva kirjankustantamo. Kustantamo jatkaa kymmenen vuotta toimineen Reuna-kustantamon toimintaa osakeyhtiömuotoisena. Yhtiön perusti joukko Reunan kirjailijoita ostamalla yhtiön kustannusliiketoiminnan, ja kirjailijoiden lisäksi osakkaina on joukko kirjallisuuden ystäviä, jotka ovat halunneet tukea kustantamon toimintaa.

Entisen Anjalankosken ja Elimäen alueilla toimiva Keskilaakso-lehti palkitsi Reunan kirjailijat vuoden 2021 Kulttuuriteko-palkinnolla Tarja Tornaeuksen elämäntyön jatkamisesta. Reuna julkaisee sekä kotimaista että käännettyä kauno- ja tietokirjallisuutta. Pääsääntöisesti yhtiö ei kustanna uskonnollista kirjallisuutta, sarjakuvia eikä oppikirjoja.

Yhtiön toimitusjohtaja on kirjailija Olli Sarpo.

Kirjoista ja kirjailijoista
---------------------------

Reunalla on noin sata kirjailijaa. Yhtiö julkaisee kaksi kertaa vuodessa tuotelehden, jossa esitellään tulevan kauden uutuuskirjat. Vuosittain julkaistaan noin 30–40 kirjaa. Reunan kirjailijoita ovat muun muassa Ari-Matti Hedman, Simo Heinonen, Mika Hentunen, Jorma Hyvönen, Kari Häkkinen, Asta Ikonen, Anneli Kanto, Sanna Lönnfors, Risto Malin, Maija Niinimäki, Irja Sinivaara, Miikka Tarpeenniemi, Päivi Taussi, Kari Valto ja Sakari Viinikainen. 

Reuna Publishing House jatkaa Reuna-kustantamon hyväntekeväisyysperinnettä. Reuna-kustantamo on julkaissut kuusi Joulukalenteri-kirjaa, äänikirjan Joulukalenteri Special sekä Teinikalenteri-kirjan, joiden tuotto on ohjattu hyväntekeväisyyteen.

Uusi Reuna julkaisi syksyllä 2022 Joulukalenteri-kirjan, jonka tekijänpalkkiot lahjoitetaan Pelastakaa Lapset ry:lle. Reunan kirjailijat halusivat myös tukea Ukrainan sodasta kärsiviä lapsia *Taiteella tukea Ukrainaan* -kirjalla, jonka tuotto niin ikään lahjoitetaan Pelastakaa Lapset -yhdistyksen kautta Ukrainaan.

Lähteet
-------

1. 1 2 3  Myä | Reuna Publishing House *Reuna Publishing Hou*. Viitattu 27.5.2022. (englanniksi)
2. ↑  Joukko kirjailijoita ryhtyy myös kustantajiksi – myllykoskelainen Reuna-kustantamo myydään *Yle Uutiset*.  23.9.2021. Viitattu 27.5.2022.
3. ↑  Mitä kuuluu | Reuna Publishing House *Reuna Publishing Hou*. Viitattu 27.5.2022. (englanniksi)
4. ↑  Tiedotteet | Reuna Publishing House *www.sttinfo.fi*. Viitattu 27.5.2022.
5. ↑  Joulukalenteri - Tapahtuu näinä päivinä *Reuna Publishing House Oy*. Viitattu 27.5.2022.
6. ↑  Kirjailijat keräsivät Hurstin säätiölle 800 euroa | Reuna Publishing House *www.sttinfo.fi*. Viitattu 27.5.2022.
7. ↑  STT Tiedote Kirjailijayhteisö auttaa sanan säilällä *STT Info*.  22.4.2022. STT Info. Viitattu 27.5.2022.

Aiheesta muualla
----------------

* Kustantamon kotisivut
* Kustantamon verkkokauppa
**The World Outgames** on toistuva*selvennä* kansainvälinen kulttuuri- ja urheilutapahtuma. Tapahtumassa esiintyy enimmäkseen seksuaalivähemmistöihin kuuluvia ja transsukupuolisia ihmisiä, mutta se on myös muille avoin.

2006
----

Ensimmäistä kertaa World Outgames järjestettiin vuonna 2006 Kanadan Montréalissa. Varsinaista tapahtumaa edeltäneessä konferenssissa puhuivat muiden muassa Tšekin entinen pääministeri Vladimír Špidla ja brittiläinen Waheed Alli. Outgamesin avausseremoniassa tennistähti Martina Navrátilová luki konferenssin tuloksena syntyneen julistuksen seksuaali- ja sukupuolivähemmistöjen oikeuksista. Myös Montréalin pormestari Gérald Tremblay puhui tapahtumassa. Vaikutusvaltainen kanadalainen poliitikko, nykyinen pääministeri Stephen Harper sen sijaan kieltäytyi kutsusta World Outgamesiin.

World Outgamesissa esiintyi tunnettuja muusikkoja, kuten Martha Wash, ja myös Cirque du Soleil esitti akrobatianäytöksen.

Urheilijat kilpailivat lukuisissa eri lajeissa. Varsinaisten urheilulajien lisäksi he kilpailivat myös muunlaisissa peleissä, kuten bridgessä ja biljardissa sekä kulttuuriin liittyvissä kilpailulajeissa, kuten tanssissa. Harperista huolimatta monet kanadalaiset poliitikot suhtautuivat kilpailuihin myönteisesti, ja muiden muassa parlamentin jäsen Réal Ménard nähtiin kilpailemassakin.

2009
----

Vuonna 2009 World Outgames järjestetään Tanskan pääkaupungissa Kööpenhaminassa. Kööpenhaminan kaupunginvaltuuston jäsen Manu Sareen on ilmaissut huolensa turvallisuudesta niiden urheilijoiden kohdalla, jotka saapuvat kisoihin homoseksuaalisuuden yhä kriminalisoivista maista. Jotkut urheilijat ovatkin pyytäneet, että heidän todelliset henkilöllisyytensä salattaisiin.

Katso myös
----------

* Gay Games

Lähteet
-------

1. ↑  The World Outgames voi olla vaarallinen joidenkin maiden edustajille

Aiheesta muualla
----------------

* Glbtq.com (Arkistoitu – Internet Archive) (englanniksi)